## L’IVAP ha impartit formació a un total de 19.616 empleats públics de la Generalitat en el primer semestre de 2025

*** S’han convocat 364 cursos per a l’adquisició de nous coneixements, amb la finalitat de millorar l’eficàcia dels servicis públics que es presten a la ciutadania
* Del total de participants, un 72 % han sigut dones (14.117), i un 28 %, hòmens (5.499)**

La Conselleria de Justícia i Administració Pública ha format un total de 19.616 empleats públics de la Generalitat, mitjançant el pla de formació de l’Institut Valencià d’Administració Pública (IVAP), fins al 15 de juliol de 2025.

Del total de participants, un 72 % han sigut dones (14.117), i un 28 %, hòmens (5.499). A més, amb 394 cursos convocats i 241 edicions amb certificació realitzades fins al 15 de juliol, l’IVAP consolida el seu paper com a motor formatiu de l’Administració valenciana, apostant per una millora constant en les competències del personal públic, des de la digitalització fins a la igualtat o la protecció de dades.

En este pla de formació del personal al servici de la Generalitat 2025 s’ha concentrat el major volum de certificats emesos (17.087) en les edicions convocades per a la formació general.

Així, entre les àrees amb més participació destaquen Jurídic-procedimental (3.641 persones), Administració digital (3.326) i Integritat institucional, transparència i protecció de dades (3.203), seguides de Seguretat i salut laboral (2.372), Transformació digital i cultural (2.163) i Igualtat i inclusió social (1.152).

Altres àrees com ara Contractació (775), Finançament i relacions amb la UE (233), Valencià (76) i Multilingüisme (40) també han tingut presència en la programació formativa. D’altra banda, també s’han emés cursos en la modalitat d’autoformació.

Respecte a la modalitat dels cursos, la majoria (109 edicions realitzades) ha sigut presencial, i 53 edicions han sigut de manera telepresencial. La modalitat en línia ha tingut un total de 42 edicions; la mixta, 13, i l’híbrida, 24.

La distribució per grups de classificació professional mostra una alta participació del personal dels cossos C1 (5.045 persones), C2 (4.575) i A2 (3.770), seguits dels grups A1 (3.589 persones formades) i APF (2.463 persones), entre altres col·lectius.

Fecha: 22/08/2025